L’Udin a Crotone nol è la fantasime viodude a Bologne e al somee di plui a chê scuadre di sest che e veve fat un a un cu la Atalanta, però i parons di cjase, che a scombatin fint tal ultin par meti dongje ducj i ponts pussibii par no tornâ in serie B, a àn une marcje in plui e a vincin la partide.
La scuadre di balon furlane si presente li dal stadi Scida cun cualchi novitât: in puarte al tache tant che titolâr Scuffet, in atac dongje di Zapata e De Paul si torne a viodi Thereau, te linie mediane dongje di Jankto a son Kums e Badu, intant che dome la difese e reste chê di domenie passade, cun Adnan e Widmer laterâi e Danilo e Felipe tal mieç.
La scuadre di mister Nicola e rispuint cu la cubie di atac Falcinelli-Trotta, cun Cordaz in puarte, cu la difese a cuatri formade di Ceccherini, Ferrari, Rosi e Sampirisi e cu la linie mediane fate dai esternis Rohden e Nalini e dai centrâi Barberis e Crisetig, cul risultât che a son doi i zuiadôrs che a vegnin dal Friûl: il puartîr blanc e neri, che al è di Remanzâs, e il centrocampist crotonês nassût a Cividât.
I blancs e neris a partissin avonde ben: dopo trê minûts une iniziative di Widmer e ven concludude fûr bersai di Badu e un pôc plui indenant al è un tentatîf di Adnan. Il Crotone al rispuint, sburtât dal so public e ispirât des gnovis che a rivin di chei altris cjamps là che si zuin Cagliari-Empoli e Palermo-Genoa, e al cjate il gol con Rohden, che al ricêf di Trotta e al bat Scuffet.
L’Udin al prove a reagjî, cuntun biel tîr di De Paul, ma Cordaz al è tal puest just tal moment just e al pare. Al fâs compagn Scuffet, prime de polse, suntun pâr di conclusions di Falcinelli e il prin timp si siere sul un a zero.
La scuadre di Delneri e torne dai camarins dal stadi cun plui determinazion e cun plui snait. I efiets a son une pression ofensive plui fuarte, une conclusion di Badu (parade di Cordaz) e un dopli colp cul cjâf di Felipe: il prin lu pare il puartîr, il secont al cjape il pâl. La paritât e somee pardabon a puartade di man e il tecnic di Aquilee al prove a dâi energjie gnove ae sô scuadre cul clamâ fûr Kums e Thereau e cul meti dentri Balič e Perica.
Ancje il Crotone al prove a viodi di fâ alc di plui. La pôre di no rivâ a manitignî il vantaç si stramude te voie di incressi il botin. I protagoniscj de fase centrâl dal secont timp a son Trotta, che cul cjâf al indrece ben un cross di Nalini e al tocje la part alte de travierse, Rosi, che al impegne Scuffet cuntune altre conclusion in acrobazie, il puartîr furlan che al interven benon, e Falcinelli, che al segne ma par di bant, stant che al è in fûr zûc e Fabbri al è atent a ce che al sucêt.
Al rive cussì l’ultin cuart di ore de partide, che si slungje di cinc minûts cul recupar, e al è segnât des sostituzions e di un lâ al mancul des fuarcis e de intensitât dal zûc.
Il Crotone e i siei tifôs a puedin lâ dilunc a cjantâ A mano a mano e Ma il cielo è sempre più blu e vê la sperance di gafâ l’ultin puest de classifiche par sghindâ la retrocession.
Pal Udin e je la sodisfazion di vê viodût Scuffet in cjamp dal prin minût e alc di bon mostrât di cualchidun dai siei zuiadôrs. Però, se si à voie pardabon di rivâ al diesim puest, si à di sgarfâ di plui e cun plui continuitât.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn